## L’Institut Valencià de Cultura celebra les audicions per a la nova Jove Orquestra de la Generalitat Plus

*** Després de passar la primera fase, els preseleccionats estan convocats a les audicions per a 51 llocs de músics d’orquestra per a les produccions líriques de la temporada 2024-2025
* La JOGV+ és una nova plataforma de formació i professionalització que sorgix com a evolució natural del projecte de la Jove Orquestra de la Generalitat**

L’Institut Valencià de Cultura ha publicat la llista d’aspirants que han superat la primera fase de la selecció i concorreran a les audicions presencials de la nova JOGV+ (Jove Orquestra de la Generalitat Plus), per a les produccions líriques de la temporada 2024-2025.

La convocatòria, amb la qual es cobriran els llocs de 51 músics d’orquestra, es va tancar amb 349 aspirants en totes les categories instrumentals: violí, viola, violoncel, contrabaix, flauta, oboé, clarinet, fagot, trompa, trompeta, trombó, timbales, percussió, piano/celesta i arpa.

Del dilluns 21 al divendres 25 d’octubre tindran lloc les audicions a València, Castelló de la Plana i Alacant per especialitats instrumentals i consistiran en dos exercicis: la interpretació lliure i eliminatòria d’un moviment d’un concert clàssic o romàntic i la interpretació d’una sèrie de passatges orquestrals proposats pel tribunal.

La llista de persones que han superat la primera fase del procés i han sigut preseleccionades per a les audicions està disponible per a la seua consulta en la [web de l’Institut Valencià de Cultura](https://ivc.gva.es/es/musica/unidades-artisticas-musica/joven-orquestra-de-la-generalitat-valenciana/jogv-plus), juntament amb el calendari d’audicions i la distribució per províncies.

La JOGV+ és una nova plataforma de formació que, amb la direcció musical de la JOGV, sorgix com a evolució natural del projecte de la Jove Orquestra de la Generalitat per a preparar els jóvens músics per a la seua incorporació al món professional real.

El model de la JOGV+ es fonamenta en el treball per projectes, ajustat a les necessitats de la programació artística. Per tant, les places laborals es formalitzaran mitjançant una contractació temporal de naturalesa artística vinculada a les produccions líriques de la temporada 2024-2025.

Fecha: 17/10/2024